b"\n_START_ARTICLE_\nMagistratsstyre\n_START_PARAGRAPH_\nMagistratsstyre er en styreform, som i Danmark er forbeholdt de st\xc3\xb8rste bykommuner, og som indeb\xc3\xa6rer, at kommunen i det daglige ledes politisk og administrativt af en magistrat._NEWLINE_Magistraten er et kollektivt organ, hvis medlemmer v\xc3\xa6lges af et flertal i kommunalbestyrelsen. En magistrat best\xc3\xa5r af borgmesteren samt en r\xc3\xa6kke r\xc3\xa5dm\xc3\xa6nd, eventuelt suppleret med et antal menige medlemmer af kommunalbestyrelsen. Magistraten fungerer s\xc3\xa5ledes som den ud\xc3\xb8vende magt i kommunen. Dens opgaver er bl.a. forberedelse af sager til forel\xc3\xa6ggelse for kommunalbestyrelsen, ligesom den varetager de koordinerende funktioner, der i udvalgsstyrede kommuner er placeret i \xc3\x98konomiudvalget._NEWLINE_Magistratsstyret er kendt helt tilbage til K\xc3\xb8benhavns k\xc3\xb8bstadsprivilegier fra 1661. K\xc3\xb8benhavn, Odense og Aalborg afskaffede alle magistratsstyret pr. 1. januar 1998 til fordel for det s\xc3\xa5kaldte mellemformstyre med delt administrativ ledelse s\xc3\xa5ledes, at det i dag kun er \xc3\x85rhus og til dels Frederiksberg, der anvender magistratsstyret._NEWLINE_Normalt indeb\xc3\xa6rer magistratsstyre, at r\xc3\xa5dm\xc3\xa6ndene formelt eller uformelt har en arbejdsdeling, s\xc3\xa5 de fungerer som politisk valgte chefer for hver deres forvaltning. Denne udformning kendes bl.a. fra Belgien og Holland. I Norges hovedstad, Oslo, har man reformeret magistratsstyret og baserer det nu p\xc3\xa5 flertalsvalg, s\xc3\xa5ledes at den st\xc3\xb8rste koalition af partier alene s\xc3\xa6tter sig p\xc3\xa5 det administrative apparat. Man har desuden tilf\xc3\xb8rt et parlamentarisk element, som betyder, at den lokale 'regering' kan v\xc3\xa6ltes, s\xc3\xa5fremt der ikke l\xc3\xa6ngere er flertal for den._NEWLINE_Den form for magistratsstyre, som fandtes i K\xc3\xb8benhavn, Odense og Aalborg, og som stadig findes i \xc3\x85rhus, er ikke karakteriseret ved en kollektiv ledelse, idet r\xc3\xa5dm\xc3\xa6ndene egenh\xc3\xa6ndigt forestod den umiddelbare forvaltning af deres fagomr\xc3\xa5der. De st\xc3\xa5ende udvalg i kommunen har i magistratsstyret ofte en udelukkende r\xc3\xa5dgivende funktion; de har ikke beslutningskompetence som i kommuner med udvalgsstyre._NEWLINE_Muligheden for at afskaffe magistratsstyret blev givet i 1993, hvor kommunerne fik lov at indf\xc3\xb8re udvalgsl\xc3\xb8st styre og mellemformstyre. Desuden har man i K\xc3\xb8benhavn, \xc3\x85rhus, Odense, Aalborg og p\xc3\xa5 Frederiksberg tillige mulighed for at etablere udvalgsstyre delt administrativ ledelse \xe2\x80\x93 ligesom man kan kombinere melleformstyret med den delte administrative ledelse, som K\xc3\xb8benhavn, Odense og Aalborg g\xc3\xb8r det."